**Nela Šibíková, Jasenica**

**Záhadná vychovávateľka**

*(úryvok z knihy)*

Kedysi boli pre mňa letné prázdniny najlepším obdobím roka. Odkedy som ale prišla do decáku, všetko sa zmenilo. Už nechodím s rodičmi každú sobotu do mesta na zmrzlinu, len tak sa poprechádzať po meste alebo autom na výlet. Bola to taká naša tradícia. Cez prázdniny som ani jeden víkend nestrávila doma, vždy sme niekde boli. V zoo, na hrade alebo sme sa prechádzali po zámockých záhradách.

,,Idem do spoločenskej,“ povie spolubývajúca a vyruší ma z premýšľania.

,,Už máš hotovú tú úlohu?“ spýtam sa nezaujato.

,,Nie, kašlem na to. Aj tak to nie je povinné,“ odvetí.

,,To máš šťastie. Nám dala dejepisárka projekt. A povinný. Ako sa poznám, budem ho robiť zas až dva dni pred koncom prázdnin.“

Sára za sebou zatvorí dvere bez ďalšieho zbytočného komentára. Čiernovlásku mi dali na izbu pred tromi rokmi, keď moju predošlú spolubývajúcu adoptovali. Aspoň ona mala šťastie. Prijala ju mladá rodina už s jedným deckom. Druhé chceli adoptovať, pretože považovali za veľmi pekné dať domov niekomu, kto ho skutočne potrebuje. Viac klišé dôvod som nepočula.

Nedá sa povedať, že by som bola so Sárou dobrá kamarátka, skôr by som ju nazvala známou. Naše debaty väčšinou netrvajú dlhšie než päť minút a okrem otázok typu – ako sa máš a ako bolo v škole, sa týkajú iba oznamovania kam ideme a vzájomného zdravenia. Hnedooká dievčina prišla do detského domova po tom, čo jej rodičia nešťastne zahynuli pri autonehode a ona nemala nikoho, kto by bol schopný a ochotný postarať sa o ňu. Do tej doby som bola na izbe so Soňou. Tá bola Soniným presným opakom – nízka blondína s modrými očami. Nebola v ničom špeciálna, ale vedela veľmi pekne kresliť. Vždy po obede som ju našla v izbe alebo v spoločenke nad papierom s ceruzkou v ruke. Doteraz mám pár jej obrázkov schovaných pod posteľou.

Odrazu sa na dverách ozve klopanie. Sára to nie je, tá by neklopala. A nemôže to byť ani žiadna z vychovávateliek, tie sa ohlásia a potom otvoria. Takže to musí byť nejaké dieťa, ktoré ma zase raz vyrušilo zo spomínania. Ja sa musím asi fakt niekam zadebniť, aby ma všetci nechali na pokoji.

,,Ďalej,“ poviem jednoducho a čakám kto otvorí.

,,Hodláš tu stráviť celý život?“ opýta sa Tomáš.

Čakala som veľa ľudí. Nejakého druháka, ktorý mi nesie správu od Sáry, sedemnásťročné dievča, volajúce ma na pomoc do kuchyne, kde som nebola už ani nepamätám, alebo v podstate kohokoľvek, kto nie je Tomáš Baláž.

,,Nie, pretože o päť rokov odtiaľto odídem,“ odpoviem a ani sa naňho nepozriem.

,,Nat, no tak... Nemôžeš tu takto byť od rána do večera. Ale mám pre teba dobrú správu,“ začne blondiak a aj by pokračoval, ak by som ho hneď neprerušila.

,,Ak chceš povedať, že zajtra ideme na zmrzlinu, nenamáhaj sa. Už to viem, povedala mi to Sára dnes ráno. Dozvedela sa to od Gabiky.“

,,Išiel som akurát do spoločenskej za Martinom, keď som videl Gabiku s nejakou ryšavou babou,“ pokračoval, akoby sa nič nestalo, ,,a bavili sa o tebe. Vraj ťa chce tá ryšavka viac spoznať, či čo. Nemala viac, než tridsať, Nat,“

Od šoku nedokážem nič povedať. Pre normálne decko to môže byť úplne nepodstatné, ale pre niekoho ako ja, kto už stráca všetku nádej, že si po mňa rodičia prídu alebo si ma niekto adoptuje, je takáto veta ako celoživotný úspech.

,,A si si istý, že sa bavili o mne? Je tu viac Natálií,“ poviem, ,,a bola tam aj Gabika?“

,,Nie som slepý, šéfku decáku spoznám na kilometre. Som tu predsa už pätnásť rokov,“ podotkne a smutne sa usmeje.

Kto by nepoznal príbeh Tomáša. Je stálicou detského domova. Patrí do skupiny detí, ktoré nemali to šťastie spoznať svojich rodičov. Otec jeho mamu opustil ešte keď bola tehotná a akonáhle Tomáša porodila, odišla aj ona. Podľa Tomáša bola veľmi mladá, nemala mať ani osemnásť a o jej tehotenstve nevedela ani jej rodina. Práve preto sa oňho nemohla starať a tak ho nechala ako novorodeniatko na schodoch decáku. Doteraz nebol ani v jednej pestúnskej rodine a dokonca nikto nemal ani záujem o jeho adopciu. Tvári sa, že ho to vôbec netrápi, ale niekedy býva veľmi smutný. Vtedy ho vídam v altánku na dvore ako tam hodiny sám sedí a počúva hudbu.

,,Hej, zem volá Natáliu. Si tam?“ máva mi rukou pred tvárou.

,,Čo? Áno, len som sa zamyslela. Ak sa naozaj bavili o mne, som zvedavá, kedy sa s tou ryšavkou,“ zacitujem Tomáša a na rukách urobím imaginárne úvodzovky, ,,stretnem. Možno, že sa mi odtiaľto konečne podarí vypadnúť. A keď už nie na stálo, aspoň do pestúnskej rodiny,“ usmejem sa a poďakujem blondiakovi za dobré správy.

,,Nie je za čo. Ja som predsa svetoznámy posol dobrých správ,“ zasmeje sa a zavrie za sebou dvere.

Tomáša poznám odkedy som do decáku prišla. Bol prvý, kto sa mi tu predstavil a ukázal, že toto miesto nemusí byť až také strašné. Jasné, obmedzený čas na mobile (ak nejaký vôbec máte), povinné práce a len občasné vychádzky nie sú práve splneným snom, ale na druhej strane je tu aj hromada dobrých vecí. Môžem sa spoľahnúť, že vychovávateľky sú tu pre mňa vždy keď to práve potrebujem, naša spoločenská miestnosť je naozaj skvelá a nie je nás tu extrémne veľa, takže sa necítim ako sardinka.

Tomáš je mi určite bližší ako Sára. Tá by ale bola rada, keby sa s ňou rozprával, pretože sa jej páči. Nepovedala mi to do očí, ale podľa pohľadov, ktoré naňho hádže pri každom obede som pochopila, že moja spolubývajúca by dala všetko za to, aby sa s ním bližšie spoznala. Ale ja nie som žiadna dohadzovačka. Ak ho chce musí to zvládnuť sama, čo sa ale nestane, pretože ona by niečo také nikdy neurobila. Len tak by sa nezačala baviť s chalanom, na to je jej ego príliš vysoké. Najmä, ak je tu predpoklad, že by ju blondiak odmietol, čo by sa s najväčšou pravdepodobnosťou stalo. Má totiž priateľku, aj keď o tom nehovorí. Je to milé dievča z tretieho poschodia.

Detský domov má štyri skupiny. A, B, C a D. Ja, Sára aj Tomáš patríme do skupiny C, ktorej patrí štvrté poschodie. Decká z áčka majú druhé poschodie, béčku priradili tretie a déčko má svoju vlastnú budovu. To sú úplne najmenšie deti do troch rokov, ktoré potrebujú hlavne veľa spinkať a papať.

Na prízemí sú všetky dôležité miestnosti, ako jedáleň, kuchyňa, miestnosti pre navštevovanie potenciálnych rodičov a pestúnov, všetky kancelárie a ošetrovňa. Na každom poschodí je potom spoločenská miestnosť pre decká z danej skupiny. Platí pravidlo, že nemôžeme behať z jednej spoločenky do druhej, ale toto nariadenie bolo porušené našou skupinou už toľkokrát, že vychovávateľky nás nechávajú byť v akejkoľvek spoločenskej miestnosti, ak nerobíme bordel.

Pozriem sa okolo seba. Je možné, že ak tá pani dole bude moja pestúnka, je toto jedna z posledných nocí, ktoré tu strávim. Hneď vedľa dverí sú ďalšie vedúce do kúpeľne. Máme so Sárou celkom šťastie, že máme vlastnú kúpeľňu a nemusíme behať do spoločných spŕch. V izbe toho nie je veľa. V rohoch sú dve lacné drevené postele. Medzi nimi na stene je okno. Hneď pred posteľami sú dva pracovné stoly z rovnakého dreva ako všetok ostatný nábytok. Tam si cez školský rok píšeme úlohy, ale teraz je na nich prvotriedny poriadok rovnako ako všade inde v izbe. Na mojej pravej strane je pri stole je navyše keyboard, na ktorý som musela kvôli základnej umeleckej škole pravidelne hrávať. Teraz si zaň sadnem už len zriedkavo. Steny pokrýva biela farba a podlahu staré parkety.

Okrem týchto vecí je v izbe ešte šatníková skriňa a Sárine pomôcky na štrikovanie. Úprimne – neviem, čo ju na tom baví, ale ak ju to napĺňa, nemám proti tomu nič. Asi dva mesiace dozadu sme mali prednášku o koníčkoch. Pani, čo tu bola prednášať povedala, že mať činnosť, ktorá nás napĺňa a robí nás šťastnými je veľmi dobré a zdraviu prospešné. Čosi pravdy na tom asi bude, pretože Sára je po štrikovaní vždy úplne nadšená aj z tej najmenšej drobnosti.

Dvere sa zrazu otvoria a do izby vletí moja spolubývajúca: ,,Čau, ideš na obed?“

,,Možno, že si ma adoptujú, Sára,“ neprítomne poznamenám.

,,Robíš si srandu?! To je skvelé!“ naradostnene zakričí.

,,Nemusí to ale vedieť celé poschodie,“ zasmejem sa. Mám takú dobrú náladu, že ani fakt, že dnes máme na obed brokolicovú polievku ju nepokazí.

Spolu so Sárou zídeme po schodoch, kde sa takmer zrazíme s jednou z vychovávateliek. Musí byť nová, pretože som ju v decáku ešte nevidela. Vyzerá mlado. Má bledé vlasy a smaragdové oči.

,,Prepáčte, pani vychovávateľka,“ ospravedlníme sa a chceme pokračovať v ceste na obed, no nová vychovávateľka nás zastaví.

,,Nemali by ste byť vy dve už dávno na obede?“ spýta sa podozrievavo.

,,Áno, prepáčte, práve tam smerujeme. Zdržali sme sa,“ snažím sa zachrániť situáciu. Väčšinu vychovávateliek volám po mene a poznám ich, preto ani nie je problém, keď prídeme neskôr na obed, no táto je nová a tak neviem, čo od nej mám čakať.

,,Nech viac nevidím, že idete neskoro. Dnes vám to odpustím, ale je to prvý a posledný raz. Rozumiete?“

,,Áno, rozumieme. Ešte raz sa ospravedlňujeme,“ povieme rýchlo a čo najrýchlejšie sa snažíme prefrčať okolo záhadnej ženy, ktorá nevyzerá práve najprívetivejšie.

,,To teda bolo niečo, tú som tu ešte nevidela, ty hej?“ spýtam sa hneď, ako prejdeme o poschodie nižšie a som si istá, že nás vychovávateľka už nemôže počuť.

,,Nie,“ odvetí jednoducho Sára a ja viem, že by bolo zbytočné sa ďalej snažiť o konverzáciu.

Keď vojdeme do jedálne, je tam už väčšina detí z našej skupiny ale aj z béčka. Uvedomím si, že od zajtra tu bude oveľa menej detí, pretože viac ako polovicu si na prázdniny berú do všemožných pestúnskych rodín alebo odchádzajú natrvalo. Prvý prázdninový týždeň preto prebieha na veľa izbách sťahovanie, decká sa lúčia, balia a odchádzajú. Slzy ale nikdy netečú. Veľmi málo ľudí si na tomto mieste našlo naozaj dobrých priateľov a preto ani nikomu nie je až tak ľúto, že bude mať na chvíľu izbu len sám pre seba.

,,Myslíš si, že aj mňa si niekto zoberie?“ spýta sa ma Sára s nádejou v hlase.

,,Asi ťa sklamem, ale... mala si doteraz vôbec nejakú návštevu?“ odpoviem otázkou.

,,Nie...“

,,Tak vidíš. Pravdepodobne ostaneš celé prázdniny tu so mnou,“ ukončím debatu a zoberiem si polievku, ktorú zo srdca nenávidím.

Jedáleň je veľká miestnosť plná stolov a rozvŕzganých stoličiek. Po stenách sú namaľované obrázky jedla a nápojov. Nakreslili to tam členovia kresliacej bandy tri roky dozadu, tesne pred tým, než Soňa, ktorá bola taktiež členkou, odišla. Vraj, aby nám viac chutilo.

Sadneme si do rohu, na naše obvyklé miesta. Potichu jeme, nerozprávame sa, každá sme zahĺbená do svojich vlastných myšlienok, až pokým sa na mňa Sára, ktorá sedela tak, že mala výhľad na celú jedáleň neotočí a nepovie: ,,Ani sa nepohni. Ide k nám tá nová.“

Potichu jeme, nerozprávame sa, každá sme zahĺbená do svojich vlastných myšlienok, až pokým sa na mňa Sára, ktorá sedela tak, že mala výhľad na celú jedáleň neotočí a nepovie: ,,Ide k nám tá nová vychovávateľka.“

Pozriem sa na ňu vražedným pohľadom, ale už je neskoro. Vychovávateľka je pri nás a začne potichu rozprávať.

,,Prajem dobrú chuť, dievčatá. Tuším sme nezačali najlepšie. Volám sa Simona. Ty by si mala byť Natália, mám pravdu?“ ukáže na mňa, ,,a ty si určite Sára. Je mi ľúto, čo sa stalo na tých schodoch. Išla som akurát od malých detí a viete, aké vedia byť otravné. Dúfam, že sa na mňa nehneváte.“ Obidve so Sárou na ňu čučíme ako na zjavenie, ,,Berte to ako ospravedlnenie, že som sa ku vám nesprávala najlepšie a na ten neskorý príchod môžeme tentokrát zabudnúť. Teraz už musím ísť, ale uvidíme sa neskôr,“ povie a so širokým úsmevom na tvári odíde ku stolu vychovávateliek, kde si sadne a naberie polievku.

S výrazom absolútneho zmätenia sa na seba hodnú chvíľu iba pozeráme, až kým sa ja neodhodlám niečo povedať.

,,Tak... to bolo rozhodne nečakané.“

,,Bola čudná. Taká... nasilu dobrá. Neskoré príchody nám síce tolerujú, ale vždy máme nejaký trest. Aspoň nejaký. Vždy!“ čuduje sa Sára.

,,Máš pravdu. Niečo, ale neviem čo, mi na nej nehrá. Ako hovoríš, je čudná, ale...to je jedno. Dobré je, že sme nedostali trest. To by som prvý prázdninový deň fakt nedala. A k tomu ten jej úsmev... Úplne ma z neho striaslo.“

,,Hej, vyzerala ako z hororu. A ty veľmi dobre vieš, ako strašne mám rada horory,“ povie spolubývajúca s veľkou dávkou irónie.

Ešte chvíľu obe dumáme nad podivuhodným správaním novej vychovávateľky. Nakoniec si však povieme, že to nemá zmysel a pravdepodobne je jednoducho taká. Dojeme polievku a postavíme sa opäť do radu – tento raz na druhé.

,,Myslíš si, že si ťa tá ryšavá pani zoberie?“ spýta sa ma Tomáš, ktorý sa postaví za mňa.

,,Ako dlho si čakal, kým sa budeš môcť postaviť do radu za mňa a spýtať sa ma na to?“

,,Asi desať minút. Videl som, že si mala rozhovor so Simonou. O čom ste sa bavili?“ stále sa zvedavo vypytuje.

,,Nie si nejaký zvedavý? Neviem, či si ma zoberie a tá nová sa nám ospravedlňovala, pretože sme ju zrazili na schodoch, keď sme meškali na obed. Povedala, že na to zabudne. Aha, jedlo, taká škoda, že ti nemôžem povedať viac. Maj sa!“ zasmejem sa, zoberiem si tácku s kurčaťom a ryžou, a odídem za Sárou k stolu.

,,O čom ste sa s Tomášom rozprávali?“ hneď sa spýta.

,,Pane Bože, prečo sú všetci ľudia tak strašne zvedaví? Bavili sme sa o tom, čo sa nám stalo.“

,,Aha...“ odpovie ticho.

Jasné, bolo odo mňa hnusné, že som jej takto odpovedala, ale dnes už naozaj nevládzem odpovedať na dotieravé otázky všetkých naokolo inak.

Zvyšok obeda už ani jedna z nás neprehovorí. Akoby nestačilo, že na sebe stále cítim strašidelný úsmev Simony, z druhej strany jedálne na mňa každé dve minúty pokukuje blondiak. Prečo, to mi je jasné. Je zvedavý, ako inak.

,,O štvrtej ťa budeme čakať v zasadačke,“ počujem odrazu nad sebou Gabikin hlas, ,,máš návštevu a myslím, že pani Rosová sa ti bude páčiť.“

,,Takže pôjdem na prázdniny k pestúnskej rodine?“ spýtam sa nádejne.

,,Tu ti to teraz vysvetľovať naozaj nebudem, všetko sa dozvieš v správny čas,“ povie šéfka a akoby sa nič nestalo odíde z jedálne.

,,A mňa si ani nevšimne,“ povzdychne si Sára.

Má pravdu. Gabika sa na ňu ani nepozrela. Za normálnych okolností by ju aspoň pozdravila, povedala niečo povzbudzujúce, popriala by dobrú chuť. Má veľmi dobré vzťahy takmer so všetkými deckami z decáku a vždy keď je to s niektorým náročnejšie, väčšinou je to práve ona, kto mu pomôže. Hovorím to z vlastnej skúsenosti.

,,Pravdepodobne má veľa práce,“ nahlas premýšľam a zdvihnem sa, aby som mohla odniesť tácku s prázdnym tanierom.

,,Asi hej...“ odvetí Sára a aj ona začne smerovať k okienku.

Po obede začína siesta, ktorá trvá až do tretej, čo sú pekné dve hodiny. V tomto čase môžu deti staršie ako desať rokov byť chvíľu na mobile alebo behať po dvore. Cez školský rok sú mobily obmedzené len na hodinu denne kvôli úlohám, ale počas prázdnin je režim dňa trochu voľnejší. Aj deti z miesta ako je toto potrebujú mať prázdniny, nie len decká z normálnych rodín.

My sme dnes v izbe. Sára štrikuje. Robí to vždy, keď sa potrebuje upokojiť. Stále ju štve, že Gabika ju dnes na obede ani nepozdravila. Neviem, prečo to moju spolubývajúcu tak veľmi hnevá. Gabika má ako šéfka celého detského domova veľa povinností, musí dohadovať hromady stretnutí, riešiť všetky problémy v decáku, a k tomu všetkému pomáhať pri konfliktoch s deťmi. Je predsa jasné, že nie vždy pozdraví každého človeka čo stretne, veď to ani nie je fyzicky možné.

Ja, na rozdiel od naštvanej čiernovlasej spolubývajúcej, čítam knihu. Mala som ju odloženú na stole už viac než dva týždne, a práve dnes prišiel deň, kedy som sa ju rozhodla dočítať. Ostáva mi už len nejakých sto strán a to bezpochyby stihnem ešte dnes. Teda stihla by som, ak by sa zas a znova neozvalo to otravné klopanie na dvere.

,,Je to Blondiak?“ automaticky sa spýta Sára.

,,Pravdepodobne je zvedavý, čo sa nám dnes stalo. Mám mu to povedať?“

,,Môžeš, mne je to úprimne jedno,“ nezaujato odpovie a pokračuje v zúrivom štrikovaní.

,,Tak fajn. Poď ďalej!“ zakričím smerom k dverám dosť hlasno na to, aby to počul aj človek predo dvermi.

,,No jasné... Blondiak. Čo chceš?“ sú prvé slová Sáry, keď sa otvoria dvere.

,,Čo vám hovorila Simona?“ znie jeho otázka a odpoveď v jednom.

,,Prečo by ťa to malo zaujímať? Nie je ti náhodou všetko, okrem teba, samozrejme, ukradnuté?“ uškrnie sa na neho Sára a ja sa zasmejem.

,,Taký egoista nie som.“

,,Ale áno, si.“

,,Nie!“

,,Áno!“

,,Stačí!“ zakričím otrávene na hádajúcich sa priateľov, ,,prestaňte sa hádať ako malé deti,“ postavím sa a smerujem k dverám, ,,Tomáš, poď, porozprávame sa radšej v altánku.

,,Okej,“ odvetí a bez slova ide za mnou.

Ani jeden z nás si nevšimne, že z okna v Gabikinej kancelárii nás uprene sleduje ryšavá žena a niečo si akoby šomre popod nos.